Arvottomat - Mika Kaurismäki (1982)
Puolipitkän Valehtelijan (1981) ja rock-dokumentin Saimaa-ilmiö (1981) jälkeen Arvottomat oli Mika Kaurismäen ensimmäinen pitkä näytelmäelokuva. Alunperin siitä piti tulla myös hänen esikoiselokuvansa, sillä idea ja ensimmäinen käsikirjoitus olivat peräisin jo vuodelta 1977: tuolloin Kaurismäen tarkoituksena oli tehdä aiheesta road movie -tyylinen puolen tunnin harjoitustyö Münchenin elokuvakouluun, mutta "taloudellisista ja käytännöllisistä" syistä hän päätyi Valehtelijaan. Kaurismäki muokkasi käsikirjoitusta yhdessä veljensä Akin kanssa moneen kertaan, viimeisen vuoden aikana siitä tehtiin neljä eri versiota. "Arvottomien ensimmäinen päämäärä ja samalla velvollisuus on olla elokuva", tekijät ilmoittivat tuotantotukihakemuksessaan elokuvasäätiölle ja katsoivat, että oleellista tematiikassa on "myyttinen suomalainen melankolia ja sen asian tutkiminen, mitä tälle maalle ja kansalle on tapahtunut viimeisen kymmenen vuoden aikana". Ensi-illan kynnyksellä he määrittelivät työnsä "eksistentialistiseksi toimintaelokuvaksi, surumieliseksi melodraamaksi, nurinniskoin kääntyneeksi komediaksi": "Aivan kuten haluatte." Matti Pellonpää (1951-1995) oli esiintynyt statistina jo Niskasen Pojissa (1962) ja sivuosanäyttelijänä Akselin ja Elinan (1970) Valtu Leppäsen roolista lähtien. Arvottomien Manne oli hänen ensimmäinen pääosansa ja varhaiseen kuolemaansa asti hän oli Kaurismäkien vakiotähti, joka "surullisen rotan" (Aki Kaurismäki) olemuksellaan saavutti myös kansainvälistä tunnustusta. Arvottomien alkuteksteissä mainittu Kari Happonen ei esiinny elokuvassa - sen sijaan hän on mukana Aki Kaurismäen Calamari Unionissa (1985), jonka alkuteksteissä häntä ei mainita. Kuvaukset tapahtuivat kahdessa jaksossa helmikuussa ja touko-heinäkuussa 1982. Arvottomat oli ensimmäinen suomalainen pitkä näytelmäelokuva, jossa käytettiin 4-raitaista Dolby Stereo -äänitystä - tosin kuukautta myöhemmin ensi-iltansa saanut toinen Dolby Stereo -elokuva Skierri - vaivaiskoivujen maa kuvattiin aikaisemmin. Suomessa oli tuolloin vain seitsemän Dolby-laitteilla varustettua teatteria ja yksi niistä oli Lappeenrannan Nuijamies, jossa Arvottomat sai ensi-iltansa rinnan avainkaupunkien kanssa. Kuvausvaiheessa tekijät kertoivat tarvitsevansa elokuvalle 150 000 katsojaa päästäkseen omilleen, mutta tavoitteesta jäätiin alle puoleen. Kansainvälistä levitystä varten Mika Kaurismäki leikkasi elokuvastaan noin 15 minuuttia lyhyemmän version, missä muodossa se on kiertänyt myös videona. - Suomen kansallisfilmografia 9:n (2000) mukaan.